
Lovak tarsocruralis ízületi felszínének artroszkópos és makroszkópos összehasonlító vizsgálata kadaver végtagon

Kulcsszavak: ló; tarsocruralis; ízület; artroszkóp
Napjainkban a nagy teljesítményű verseny-és sportlovakat érintő mozgásszervi problémák
legnagyobb hányada ízületet érintő károsodás, az ebből fakadó sántaság és
teljesítménycsökkenés pedig az egyik leggyakoribb oka a lovak állatorvosi kezeléseinek. A
tarsocruralis ízület különösen nagymértékben prediszponált a különböző, ízületi felszínt érintő
rendellenességek kialakulására. Az ízületek patológiás elváltozásainak diagnosztizálására és egyben
kezelésére az egyik leggyakrabban használt eszköz az artroszkóp. Azonban, mint minden képalkotó diagnosztikai módszernek, természetesen ennek is vannak korlátai.
Kutatásunk célja elsősorban az volt, hogy összehasonlítsuk az artroszkópos vizsgálat
eredményeit a kórbonctani vizsgálat során makroszkóposan azonosított porcsérülésekkel, és
megállapítsuk az artroszkópia szenzitivitását és esetleges limitációit az ízfelszíni károsodások
detektálásában, különösen nagy hangsúlyt fektetve a plantaris recessus vizsgálatára. Az
artroszkópos vizsgálat során először dorsomedialis, majd dorsolateralis, végül plantarolateralis
irányból megközelítve képeztük le a tarsocruralis ízületet. A boncolás során az ízület
felnyitásával makroszkóposan is vizsgáltuk a porcot, a talált elváltozásokat leírtuk és
fényképekkel dokumentáltuk.
A dorsalis recessusban artroszkóppal 16/20 esetben (80%) találtunk elváltozást a distalis
intermedialis tarajon és a medialis trochleán, illetve 15/20 esetben (75%) a medialis
malleoluson. A kórbonctani vizsgálat során 17/20 esetben (85%) írtunk le károsodást a distalis
intermedialis tarajon, 19/20 esetben (95%) a medialis trochleán, és 18/20 esetben (90%) a
medialis malleoluson. A dorsalis recessusra az artroszkópia szenzitivitását 80%-osnak
állapítottuk meg. A plantaris recessusban artroszkóppal összesen 6 végtag érintettségével
találtunk 9 elváltozást, míg makroszkóposan 11 végtagon 16 elváltozást. A plantaris recessusra
vonatkozóan az artroszkópia szenzitivitása az eredményeink szerint 56%.
Az elváltozásokat artroszkóppal összesen 54/75 esetben (75%) értkéltük első- és 21/75 esetben
(25%) másodfokú károsodásnak, míg makroszkóposan 51/99 esetben (52%) első-, 38/99
esetben (38%) másod-, és 10/99 esetben (10%) harmadfokú elváltozásként írtuk le.
A kutatás eredményei segítik a tarsocrurális ízület károsodásainak megfelelő diagnózisát az
artroszkópia limitációinak figyelembevételével, illetve referenciaként szolgálnak a plantaris
recessus rutinszerű vizsgálatával kapcsolatban.



